b'\n_START_ARTICLE_\nJuozapas Antanas Sologubas\n_START_SECTION_\nBiografija\n_START_PARAGRAPH_\nLietuvos bajor\xc5\xb3 Sologub\xc5\xb3 gimin\xc4\x97s atstovas, herbo \xe2\x80\x9ePravdi\xc4\x8d\xe2\x80\x9c savininkas. Bresto vaivados Jono Mykolo Sologubo (apie 1697\xe2\x80\x931748) ir Elenos \xc5\xa0amovskait\xc4\x97s (prie\xc5\xa1 1685\xe2\x80\x931727) vyresnysis s\xc5\xabnus._NEWLINE_1720-t\xc5\xb3 met\xc5\xb3 pabaigoje Juozapas Antanas Sologubas buvo u\xc5\xbesienio kelion\xc4\x97je. 1733 metais be karalyst\xc4\x97s metu palaik\xc4\x97 Stanislovo Le\xc5\xa1\xc4\x8dinskio kandidat\xc5\xabr\xc4\x85 \xc4\xaf Lenkijos karaliaus sost\xc4\x85. Kartu su Le\xc5\xa1\xc4\x8dinskiu buvo Gdanske, kur\xc4\xaf 1734 metais buvo apgulusi Rusijos armija, vadovaujama generolo-poru\xc4\x8diko Petro Lasio. 1734 met\xc5\xb3 vasar\xc4\x85, po Gdansko kapituliacijos, pripa\xc5\xbeino naujo karaliaus Augusto III Vetino vald\xc5\xbei\xc4\x85, po to b\xc4\x97go \xc4\xaf Kionigsberg\xc4\x85, kur apsijung\xc4\x97 su Stanislovu Le\xc5\xa1\xc4\x8dinskiu. Tik 1736 metais galutinai pripa\xc5\xbeino Augusto III vald\xc5\xbei\xc4\x85._NEWLINE_1737 metais buvo i\xc5\xa1rinktas nuo \xc5\xbdemaitijos Lietuvos Tribunolo deputatu, po to j\xc4\xaf i\xc5\xa1rinko LDK Dvasinio Tribunolo mar\xc5\xa1alka. Buvo renkamas pasiuntiniu \xc4\xaf seimus 1736, 1738 ir 1740 metais. 1750 metais gavo vadovauti Piatigorsko \xc4\xafgulai ir tapo Baltojo erelio ordino kavalieriumi. 1751 metais tapo Vitebsko deputatu ir Lietuvos Tribunolo vadovu. Tuo metu suart\xc4\x97jo su \xc4\x8cartoriski\xc5\xb3 magnat\xc5\xb3 klanu, kuriems palaikant 1751\xc2\xa0m. spalio 7 d. buvo paskirtas Vitebsko vaivada._NEWLINE_1767 metais Juozapas Antanas Sologubas \xc4\xaf\xc4\x97jo \xc4\xaf Radomo konfederacijos sud\xc4\x97t\xc4\xaf. Tais pa\xc4\x8diais 1767 metais \xc4\xaf\xc4\x97jo \xc4\xaf seimo komisijos sud\xc4\x97t\xc4\xaf, kuri spaud\xc5\xbeiant Rusijos pasiuntinio, kunigaik\xc5\xa1\xc4\x8dio Nikolajaus Repnino, buvo priversta patvirtinti ankstesn\xc4\x99 ATR tvark\xc4\x85._NEWLINE_1772 metais po Pirmo ATR padalijimo Juozapas Antanas Sologubas atsisak\xc4\x97 prisiekti i\xc5\xa1tikimyb\xc4\x99 Rusijos imperatorei Jekaterinai II nuo savo vald\xc5\xb3, kurios buvo \xc4\xaftrauktos \xc4\xaf Rusijos imperijos sud\xc4\x97t\xc4\xaf. Ne\xc5\xbei\xc5\xabrint \xc4\xaf tai, u\xc5\xbe ypatingus nuopelnus Rusijos imperator\xc4\x97 i\xc5\xa1saugojo Juozapui Sologubui jo dvarus. 1776 metais buvo i\xc5\xa1rinktas \xc4\xaf Nuolatin\xc4\x97s tarybos i\xc5\xbedo departament\xc4\x85, po to nerod\xc4\x97 aktyvumo politiniame gyvenime.\n_START_SECTION_\n\xc5\xa0eima\n_START_PARAGRAPH_\nBuvo ved\xc4\x99s kunigaik\xc5\xa1tyt\xc4\x99 Antonin\xc4\x85 Terez\xc4\x99 Oginskait\xc4\x99, Trak\xc5\xb3 ir Vilniaus vaivados, kunigaik\xc5\xa1\xc4\x8dio Kazimiero Dominyko Oginskio (m. 1733) ir Eleonoros Vainait\xc4\x97s (m. 1738) dukter\xc4\xaf. Santuoka buvo bevaik\xc4\x97.'